
Θέμα: Κρίσιμα ζητήματα του αναπηρικού κινήματος στο επίκεντρο της συνάντησης του Δ.Σ. του Σωματείου ΑμεΑ «Οι Ποπολάροι» με τον Στέφανο Κασσελάκη.

Σε ένα ιδιαίτερα εποικοδομητικό κλίμα πραγματοποιήθηκε η συνάντηση του Διοικητικού Συμβουλίου του Σωματείου ΑμεΑ «Οι Ποπολάροι» με τον Πρόεδρο των Δημοκρατών  - Προοδευτικο Κέντρο, Στέφανο Κασσελάκη, κατά την επίσκεψή του στο νησί μας.
Κατά τη διάρκεια της συνάντησης, τα μέλη του Δ.Σ. είχαν την ευκαιρία να θέσουν αναλυτικά τα φλέγοντα ζητήματα που απασχολούν την καθημερινότητα των ατόμων με αναπηρία, των χρόνιων πασχόντων και των οικογενειών τους, αναδεικνύοντας τις ιδιαιτερότητες και τις ελλείψεις που αντιμετωπίζει το αναπηρικό κίνημα σε τοπικό επίπεδο.

Τα βασικά θέματα που συζητήθηκαν:

Προσβασιμότητα και Υποδομές: Τονίστηκε η ανάγκη για άμεση βελτίωση της προσβασιμότητας στους δημόσιους χώρους, τα πεζοδρόμια και τα δημόσια κτίρια του νησιού, προκειμένου να διασφαλιστεί η αυτόνομη και ασφαλής μετακίνηση όλων των πολιτών.
Προσβάσιμες Παραλίες: Υπογραμμίστηκε η ανάγκη για πλήρως προσβάσιμες ακτές με την τοποθέτηση και λειτουργία των συστημάτων Seatrac, καθώς και των απαραίτητων συνοδών υποδομών (χώροι υγιεινής, διάδρομοι, πάρκινγκ ΑμεΑ), ώστε το δικαίωμα στη θάλασσα να είναι αυτονόητο για όλους.
Υγεία και Νοσοκομείο: Εκφράστηκε η έντονη ανησυχία του Σωματείου για την υποστελέχωση του Γενικού Νοσοκομείου του νησιού, ειδικότερα σχετικά με την Μονάδα τεχνητού νεφρού. Η δραματική έλλειψη ιατρικού και νοσηλευτικού προσωπικού υποβαθμίζει τις παρεχόμενες υπηρεσίες υγείας, φέρνοντας σε απόγνωση τους ασθενείς και ιδιαίτερα τις ευάλωτες ομάδες και εμποδίζει την εξυπηρέτηση νεφροπαθών επισκεπτών ασθενών.
Ο μεγάλος στόχος: Ίδρυση Στέγης Υποστηριζόμενης Διαβίωσης (ΣΥΔ)
Ιδιαίτερη έμφαση δόθηκε στον μεγάλο και πρωταρχικό στόχο του Σωματείου «Οι Ποπολάροι»: την ίδρυση και λειτουργία της πρώτης Στέγης Υποστηριζόμενης Διαβίωσης (ΣΥΔ) στο νησί. Πρόκειται για ένα έργο πνοής και ζωτικής σημασίας, το οποίο θα διασφαλίσει την αξιοπρεπή διαβίωση και την ημιαυτόνομη κατοικία των ατόμων με αναπηρία, απαντώντας στο αγωνιώδες ερώτημα των γονέων για το μέλλον των παιδιών τους.

«Η προσβασιμότητα, η υγεία και η αξιοπρεπής διαβίωση δεν είναι πολυτέλεια, είναι θεμελιώδη ανθρώπινα δικαιώματα. Δίνουμε καθημερινό αγώνα για ένα νησί φιλικό και ισότιμο για όλους», αναφέρθηκε χαρακτηριστικά από τη διοίκηση του Σωματείου. 
Ο κ. Κασσελάκης άκουσε με προσοχή τα αιτήματα, έδειξε ιδιαίτερο ενδιαφέρον για το πλάνο ίδρυσης της ΣΥΔ και δεσμεύτηκε να αναδείξει τα ζητήματα αυτά σε κοινοβουλευτικό επίπεδο, στηρίζοντας τις διεκδικήσεις του Σωματείου για μια κοινωνία συμπερίληψης στην πράξη.
Για το Δ.Σ.

